Diari Oficial de la Generalitat Valenciana


Sumari del DOGV 9307, del 28-03-2022 (2022/2735)

RESOLUCIÓ de 28 de març de 2022 de la consellera de Participació, Transparència, Cooperació i Qualitat Democràtica, de delegació de competències en la conselleria de Política Territorial, Obres Públiques i Mobilitat per al transport de l'ajuda humanitària a Ucraïna a causa del conflicte armat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9307

Data del DOGV
:   28-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2735


Data del document
:   28-03-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica

RESOLUCIÓ de 28 de març de 2022 de la consellera de Participació, Transparència, Cooperació i Qualitat Democràtica, de delegació de competències en la conselleria de Política Territorial, Obres Públiques i Mobilitat per al transport de l'ajuda humanitària a Ucraïna a causa del conflicte armat. [2022/2735]  
El conflicte armat provocat per la invasió de Rússia, al qual està sotmesa actualment Ucraïna, ha suposat una crisi humanitària en què milers de persones han hagut d'abandonar les seues llars i buscar refugi en països veïns; mentrestant, les que s'hi han quedat s'han vist de vegades atrapades sota bombardeigs que han afectar els subministraments de serveis bàsics com l'electricitat, l'aigua o el gas.  
La població civil que roman a Ucraïna requereix d'articles de primera necessitat, com ara kits d'higiene, productes sanitaris de primers auxilis, material tèxtil o aliments no peribles. L'ajuda d- emergència en un conflicte armat està adreçada a garantir la subsistència de la població més vulnerable, protegir els seus drets, defensar la seua dignitat i, especialment, protegir les dones, la població infantil, la població amb diversitat funcional i la població gran.  
La Generalitat està coordinant un comboi d'ajuda humanitària de la mà del govern ucraïnès i d'altres governs per a fer l'entrega del material que han recollit els municipis de la Comunitat Valenciana, en coordinació amb la Federació Valenciana de Municipis i Províncies. Aquesta ajuda requereix d'un transport per canalitzar-la de manera que es puga assolir el seu objectiu i arribar a la població més vulnerable de la manera més ràpida i eficaç possible.  
  
La Conselleria de Participació, Transparència, Cooperació i Qualitat Democràtica és la màxima responsable del Consell, entre altres matèries, de la cooperació internacional al desenvolupament. En concret, el seu Reglament orgànic i funcional aprovat pel Decret 179/2020, de 30 d'octubre, del Consell, estableix en el seu article 10, en relació amb l'11.2.g, que la Secretaria Autonòmica de Cooperació i Qualitat Democràtica dirigeix la Direcció General de cooperació Internacional al Desenvolupament, la qual és competent per promoure i coordinar les accions de caràcter humanitari encaminades a prevenir i pal·liar els efectes originats pels desastres naturals o provocats per l'ésser humà com a conseqüència de guerres o conflictes armats, així com establir relacions de col·laboració amb agents públics o privats, nacionals o internacionals, per a la realització de programes conjunts en aquesta matèria.  
  
D'altra banda, la Conselleria de Política Territorial, Obres Públiques i Mobilitat, segons el seu Reglament orgànic i funcional aprovat pel Decret 177/2020, de 30 d'octubre, del Consell, és el màxim responsable del Consell en matèria, entre d'altres, de transports, per la qual cosa es considera convenient que exercisca per delegació aquelles competències en matèria de cooperació relatives a les necessitats de transport de l'ajuda humanitària per a Ucraïna que s'habiliten. En relació amb els articles 11 i 12 del Reglament esmentat, la Secretaria Autonòmica d'Obres Públiques, Transports i Mobilitat Sostenible dirigeix la Direcció General d'Obres Públiques, Transports i Mobilitat Sostenible, la qual és competent per a la planificació i la logística del transport, la planificació, la coordinació i l'execució de l'oferta intermodal del transport en la Comunitat Valenciana, i de la seguretat i l'ordenació del transport.  
  
En concret, l'Ordre 2/2021, de 16 de març, de la Conselleria de Política Territorial, Obres Públiques i Mobilitat, per la qual es desplega el Decret 177/2020, de 30 d'octubre, citat anteriorment, recull en el seu article 8, apartat 3.f, que en l'àmbit de la coordinació administrativa la Conselleria esmentada durà a terme les tasques necessàries per a garantir la coordinació amb altres administracions públiques (..) i qualsevol altra institució pública o privada en matèria de transports.  
L'article 9 de la Llei 49/2015, d'1 d'octubre, de règim jurídic del sector públic, estableix: «1. Els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa Administració, encara que no hi siguen dependents jeràrquicament, o en els organismes o entitats de dret públic vinculats o dependents d'aquelles».  
  
Així mateix, l'article 63.1 de la Llei 5/1983, de 30 de desembre, del Consell, estableix que l'exercici de les competències pròpies de cada òrgan podrà ser delegat per aquest en l'òrgan jeràrquic immediat inferior, llevat que per l'aplicació del principi d'eficàcia siga aconsellable atribuir-lo a un altre òrgan.  
Per tot això, resolc:  
  
Primer  
Delegar en la persona titular de la Secretaria Autonòmica d'Obres Públiques, Transports i Mobilitat Sostenible les competències en matèria d'acció humanitària per al transport d'ajuda d- emergència a Ucraïna i els països fronterers del material recollit en els punts de recepció d'ajuda habilitats a l'efecte, com a conseqüència del conflicte bèl·lic al qual es troba sotmesa actualment la població ucraïnesa.  
  
Segon  
En totes les resolucions que s'adopten i en els contractes que es formalitzen en virtut d'aquesta delegació, es farà constar expressament el que estableixen l'article 63 de la Llei 5/1983, del Consell; i l'article 9 de la Llei 40/2015, d'1 d'octubre, de règim jurídic del sector públic.  
  
Tercer  
La delegació de competències que es disposa en aquesta resolució no serà obstacle perquè l'òrgan delegant puga avocar el coneixement o la resolució de tots els assumptes que considere oportuns, i podrà, així mateix, revocar-les en qualsevol moment de conformitat amb el que estableixen l'article 63.5 de la Llei 5/1983, del Consell; i els articles 9, 10 i concordants de la Llei 40/2015 esmentada.  
  
Quart  
La present resolució tindrà efectes des del dia de la seua publicació en el Diari Oficial de la Generalitat Valenciana.  
  
  
València, 28 de març de 2022.- La consellera de Participació, Transparència, Cooperació i Qualitat Democràtica: Rosa Pérez Garijo.